Kensington is een van die oudste voorstede van Johannesburg en volgens sy oppervlak ook een van sy grootstes. Dit word in die weste begrens deur Jeppestown, Troyeville en Belgravia, in die noorde deur Bezuidenhoutsvallei en Judith's Paarl, in die noordooste deur Dewetshof, in die ooste deur Bedfordview en in die ooste en suide deur Reynolds View en Malvern. Duisende bome, wat langs paaie geplant is toe die voorstad se padnetwerk op voormalige grond van die plaas Doornfontein in 1902 uitgelê is, en die voorstad se ligging op 'n aantal koppies dra by tot die rustige en dorpsagtige karakter. Dit word beskryf as 'n meer tydlose en besadigde deel van Johannesburg. Kensington het vanaf 1897 op die hoogtepunt van die Britse Ryk se magsuitbreiding ontstaan, en dit was ietwat oordrewe Britse nasionalisme (jingoisme) wat kort ná die oorwinning in die Anglo-Boereoorlog sy stempel op Kensington se toponimie afgedruk het. Nie net die voorstad se naam - afgelei van die welgestelde voorstad Kensington in die huidige Londense Royal Borough of Kensington and Chelsea - weerspieël die anglofiele houding van sy stigter, Max Langermann, 'n Joodse immigrant uit Duitsland en boorling van Floss in Beiere nie, maar daar is ook nie minder as 83 strate wat na Britse oorlogskepe vernoem is nie - naas straatname soos Langermann Drive wat aan die stigter herinner.